Avenue Foch

Avenue Foch er en aveny i Paris i 16. arrondissement. Den ble innviet 31. mars 1854 og var bygd for å forbinde Triumfbuen med Boulogne-skogen. 

Opprinnelig het den derfor Avenue du Bois (= Skogsavenyen), men var også kjent som Avenue de l'Impératrice (= Keiserinnens aveny), oppkalt etter Napoleon 3.s ektefelle keiserinne Eugénie.

Avenyen fikk 29. mars 1929 sitt nåværende navn etter den franske krigshelten fra første verdenskrig, marskalk Ferdinand Foch. Avenue Foch løper fra Place Charles de Gaulle ved Triumfbuen til Porte Dauphine ved Boulogne-skogen.

Avenue Foch hører til de dyreste adressene i Paris, og Rothschild- og Onassis-familien har bodd her. Det er ett av de få boligstrøkene i det sentrale Paris hvor grønne hager er en del av gatebildet. Trafikken er imidlertid enorm, og byens myndigheter fremla i 2014 en plan om å stenge avenyen for trafikk og omgjøre den til et bilfritt, offentlig uteområde.

Gestapo i Paris hadde sitt hovedkvarter i Avenue Foch 84. Tysk etterretning brukte beslaglagte allierte radioer til å overføre falske kodemeldinger for å fange franske motstandsgrupper. Operasjonen gikk under navnet Funkspiel (= radiolek).

Referanser

Litteratur

Patrice de Moncan, Paris- les jardins du Baron Haussmann, Les Éditions du Mécène, Paris,  (ISBN 978-2-9079-70914)

Eksterne lenker 
 

Gater og plasser i Paris
16. arrondissement i Paris
Etableringer i 1854